钦定古今图书集成/明伦汇编/氏族典/第296卷 > 章正宸
## 钦定古今图书集成/明伦汇编/氏族典/第296卷 > 章正宸

按《明外史章正宸传》：“正宸，字羽侯，会稽人。有学行，举
崇祯四年进士，由庶吉士改礼科给事中。礼部侍郎
王应熊者，温体仁私人也。廷推阁臣，望轻不得与，帝
特命入阁辅政。正宸上言应熊见摈，廷推何缘特简？
因力诋其狼藉封靡，请寝前命。帝大怒，下狱拷讯，削
籍归。九年冬，有诏起废，召为户科给事中。十四年，屡”
迁吏科都给事中。周延儒再相，中外仰望丰采，而门
多杂宾。正宸其门生也，独不肯附会。会推阁臣，失帝
意，谪戍均州。福王立，召复故官。马士英辈忌正宸，居
言路，遂用为大理丞。已见《国事日非》，请假归。鲁王监
国，起吏部左侍郎，不受，仍署旧官。事败，弃家为僧，不
知所之。